Mikkel Bjørn (DF), 2025-01-09:
Dansk Folkepartis forslag i dag handler om noget så grundlæggende som vores selvbestemmelse og sikkerhed, nemlig at Danmark skal udtræde af Schengensamarbejdet for at kunne indføre en permanent grænsekontrol.
Siden Danmark i 1996 blev en del af Schengensamarbejdet, har ordningen gradvis undermineret vores suverænitet og evne til at beskytte os selv.
Schengen er i sin kerne bygget op omkring princippet om fri bevægelighed, og det lyder jo besnærende, når man sidder i Bruxelles og diskuterer det, men i virkelighedens verden, ude ved de danske grænser, har det haft alvorlige konsekvenser.
Schengen pålægger os, at grænsekontrol kun må være midlertidig og kun under alvorlige trusler mod den offentlige orden eller indre sikkerhed.
Det betyder, at vi som nation kun kan opretholde grænsekontrol i korte perioder og altid kun på nåde fra EU.
Men siden migrantkrisen i 2015 har vi gang på gang set, at grænsekontrol ikke blot er påkrævet i perioder, men er en nødvendig del af vores nationale sikkerhed.
Migrantkrisen viste os, at EU's ydre grænser ikke fungerer.
Når EU's ydre grænser svigter, ender byrden på de enkelte medlemslande i stedet for, og det har vi også mærket her i Danmark.
Mennesker strømmede uhindret ind over grænserne, og selv i dag er vi vidne til, hvordan kriminalitet, illegale migranter og smugling krydser grænserne uden de nødvendige forhindringer.
Derfor er det ikke tilstrækkeligt med en midlertidig kontrol; vi har brug for en permanent løsning.
Schengen hindrer os i at tage ansvar for vores egne grænser, Schengen er uforeneligt med permanent grænsekontrol.
Det er simpelt hen hele kernen i Schengensamarbejdet, at grænserne mellem medlemslandene skal være åbne.
Selv med de justeringer, der foreslås til Schengengrænsekodeksen, vil vi stadig være underlagt strenge restriktioner, når det kommer til at etablere kontrol med vores egne grænser.
Dublinforordningen, som er en integreret del af Schengensamarbejdet, betyder i praksis, at Danmark er nettomodtagere af asylansøgere igennem Dublinforordning.
Problemet skyldes, at mange EU-lande, særlig ved de ydre grænser, ikke overholder reglerne og ofte udelader at registrere migranter.
Samtidig forhindrer juridiske hindringer og EU-konventioner os i at sende migranter tilbage til lande som selv Italien og Grækenland, og resultatet er, at mange illegale migranter, som burde være behandlet i andre lande, ender med at blive i Danmark.
Dublinforordningen er i praksis brudt sammen.
Det understreger behovet for, at vi træder ud af Schengen og genvinder kontrollen med både vores egne grænser og vores egen asylpolitik.
Som selvstændig nation bør det være os og kun os, der bestemmer, hvornår vi ønsker at indføre grænsekontrol, og hvordan den skal udføres i praksis.
Det er ikke i Bruxelles, der skal diktere, hvordan vi bedst beskytter Danmark og danskerne.
Når vi som nation er afhængig af, at EU tillader os at beskytte vores egne grænser, ja, så har vi mistet en del af vores suverænitet, og det er for os i Dansk Folkeparti helt og aldeles uacceptabelt.
Vi kan ikke investere i den nødvendige infrastruktur, vi kan ikke rekruttere og oplære personale med erfaring, og vi kan ikke opretholde den kvalitet og sikkerhed, som en permanent løsning ville sikre.
I dag er vi nødt til at udstationere politibetjente fra hele landet for at bemande grænsen i kortere perioder, og det betyder, at vi trækker ressourcer væk fra det øvrige politiarbejde, og det er noget, der går ud over både lokal sikkerhed og effektiviteten ved grænsen.
Vil en permanent løsning kunne vi i stedet etablere en langt mere professionel, stabil og effektiv grænsekontrol, der også ville kunne håndtere spidsbelastninger som ferietrafik uden de lange køer, som vi kender i dag.
Danmarks sikkerhed bør stå over alt andet.
Grænsekontrol handler ikke bare om at tjekke pas og papirer, det handler om at beskytte Danmark, det handler om at sikre, at vi ved, hvem der kommer ind i vores land, og hvem der ikke gør.
Det handler om at forhindre, at kriminelle og illegale migranter frit kan bevæge sig over grænserne, og det handler om at sikre tryghed for danskerne.
Den naive indvandringspolitik, som lande som Tyskland, Sverige og Frankrig har ført gennem årene, har haft alvorlige konsekvenser for hele Europa.
De her lande har åbnet deres grænser og ladet store mængder af migranter strømme ind uden at tage højde for de langsigtede sociale, økonomiske og sikkerhedsmæssige konsekvenser.
Når lande som Danmark er tvunget til at acceptere fri bevægelighed gennem Schengen, påtvinges vi samtidig konsekvenserne af den uansvarlige politik, som andre lande har ført.
Det betyder, at problemerne for de lande, der ikke har styr på deres migrationspolitik, frit kan krydse grænserne og skabe usikkerhed og pres, også i Danmark.
Den fælles grænseløsning er dermed blevet et fælles problem, og Danmark betaler prisen for andres fejltagelser.
Det understreger, hvorfor vi ikke længere kan være en del af et system, der tvinger os til at dele byrden af en fejlslagen indvandringspolitik.
Schengensamarbejdet har vist os ude af stand til at levere den sikkerhed, vi har brug for.
Det er et samarbejde, der prioriterer fri bevægelighed over national sikkerhed, og det kan vi ikke længere acceptere.
Derfor foreslår vi, at Danmark udtræder af Schengenarbejdet, så vi kan indføre en permanent grænsekontrol og tage kontrollen over vores egne grænser tilbage.
Det handler for os om at passe på Danmark og på danskerne.
Vi opfordrer selvfølgelig alle partier i Folketinget til at stemme for forslaget.
Tak for ordet.